«Адыгэ джэгумрэ джэгум и хабзэмрэ»
Апхуэдэ фIэщыгъэ зиIэ пшыхь щекIуэкIащ КъБКъУ-м и педагогикэ колледжым. Пшыхьыр ягъэдэхащ КъБР-м щIыхь зиIэ и артист Лъосэн Тимуррэ абы къызэригъэпэща «Бзэрабзэ» гупымрэ.
Тимур къыщыпсалъэм жиIащ гупыр къызэрагъэпэща зэрыхъуа щIыкIэр. Абы хэт дэтхэнэми и хъыбар кIэщI цIыкIуи иригъэдэIуащ къызэхуэсахэр. Апхуэдэхэщ ЕмкIуж Андзор (режиссёр), Хьэмырзэ Ахьмэд (актёр), уэрэджыIакIуэхэу икIи пшынауэхэу Уэзрокъуэ Чэрим, ПащIэ Алим, ДыщэкI Артур, Нэгъуей Анзор, Къуныжь Тимур, Мэрем Догъан, Къуэдзокъуэ Ислъам сымэ.
«Бзэрабзэ» гупым зы Iуэху хьэлэмэт къызэраублами и гугъу ящIащ. Ар къуажэ пхыдзахэм кIуэурэ пщIэншэу концертхэр зэрыщатырщ, цIыхухэм адыгэ джэгумрэ абы и хабзэмрэ ягу къагъэкIыжу, абы щыщ Iыхьэхэр нэрылъагъу щащIу къызэракIухьырщ.
Пасэрей джэгужьым зэрихабзэу, хьэтиякIуэ яIэу, джэгу пщащэ хахри «Бзэрабзэ» гупым пшыхьыр ирагъэжьащ. Джэгу зэпыту емыкIуэкIыу, уэрэдхэри жаIэрт, усэхэми къеджэрт, къызэхуэсахэм зэIущIэр гукъинэж зэрыщащIыным яужь иту. Пшыхьым щагъэзэщIа уэрэдхэм яхэтащ Лъосэным и Iэдакъэ къыщIэкIауэ япэ дыдэу утыку ирахьэхэри.
Пэшым щIэсхэр итхьэкъуат утыкур хуит зыхуащIа ЕмкIуж Андзор и усэ къеджэкIэм. Ар къахуеджащ Лъосэн Тимур и Iэдакъэ къыщIэкIа «Убых» усэм. Гум хыхьэу, нэпсыр къригъакIуэу щIэпсалъэм езы Андзор и лъабжьэр убыххэм я деж къыщежьэу зэрыщытри хэту къыщIэкIынт. А зы усэ цIыкIумкIэ абы хузэфIэкIащ нобэ къытхэмытыж лIакъуэм и тхыдэр ди нэгу къыщIигъэувэжын, абыкIэ ди псэм къылъэIэсын.
Къахуеблэгъа хьэщIэхэм захуигъэзащ педколледжым и унафэщI Байчекуевэ Нинэ. Ар ехъуэхъуащ пшыхьыр зыгъэдэха ныбжьыщIэхэм, къазэрыхуеблэгъам папщIэ фIыщIэ зэрахуищIыр жиIэри, еджапIэм къыбгъэдэкI щIыхь тхылъымкIи яхуэупсащ.
ХЬЭРЭДУРЭ Аллэ.
